༈ །།བསྟན་འཛིན་དམ་ཚིག་ཅན་ལ་གུས་བརྩེ་ཡང་། །བསྟན་དགྲ་དམ་ཉམས་ཚར་གཅོད་ལས་ལ་བརྩོན། །བསྟན་སྲུང་རྡོ་རྗེ་གུར་མགོན་ལྕམ་དྲལ་དང་། །བསྟན་དགྲའི་སྲོག་ཟན་ཞིང་སྐྱོང་གདོང་བཞི་ལྡན། །ལས་མགོན་འཁོར་བཅས་བསྟེན་ཅིང་མཆོད་པའི་མཐུས། །ཨེ་ཝཾ་པ་ཡི་བསྟན་པ་བསྟན་འཛིན་དང་། །རྣལ་འབྱོར་བདག་སོགས་སྡང་བའི་དགྲ་འདྲེ་ཡི། །ཉེར་འཚེ་བར་ཆད་བཟློག་བསྒྱུར་ཕྲིན་ལས་མཛོད། །མཐུན་རྐྱེན་དངོས་གྲུབ་ཚེ་དང་བསོད་ནམས་དང་། །ཐོས་བསམ་བསྒོམ་པ་ལས་བྱུང་ཡོན་ཏན་དང་། །རྣམ་དཀར་ཕྲིན་ལས་ཐམས་ཅད་དབྱར་མཚོ་ཡི། །ངོ་མཚར་ཇི་བཞིན་འཕེལ་རྒྱས་ཕྲིན་ལས་མཛོད། །ཅེས་པ་མགོན་ཁང་ནུབ་ཏུ་ཀུན་དགའ་བསོད་ནམས་པ་མགོན་བླར་བཀོད་པའི་ཚེ། འདོད་གསོལ་ཉུང་ངུ་འདིའང་བནྡེ་ཚུལ་རིན་གྱིས་སོ།།